La Divisió de Trànsit dels Mossos d'Esquadra ha denunciat, aquest 2016, 105 conductors per haver manipulat els dispositius de control del temps de conducció i descans, coneguts com a tacògraf.
De les 104 manipulacions detectades, 18 s'han qualificat com a delictes penals i 86 com a infraccions administratives.
De moment només cinc dels aparells incorporen un nou i sofisticat sistema de manipulació que els fa indetectables, no només a simple vista sinó que tampoc es detecten en tallers de revisió homologats ni en les revisions de la pròpia marca del vehicle.
L'objectiu de la manipulació dels tacògrafs és alterar els registres que controlen el temps de conducció i descans dels conductors.
Aquest fet posa en greu risc la integritat dels conductors i la seguretat de la resta d'usuaris de la via; també vulnera els drets del treballadors i suposa una competència deslleial entre les empreses del sector del transport per carretera.
El 25 d'agost, en un control de transports realitzat a l'AP-7, una patrulla dels Mossos d'Esquadra del sector de trànsit de Girona va detectar un camió amb un tacògraf digital d'última generació manipulat; a Europa és el primer cop que es detecta en carretera aquest tipus de manipulació que fins ara els infractors creien que era impossible de detectar.
Els vehicles on s'ha detectat principalment són de l'Europa de l'Est.
Els Mossos d'Esquadra detecten anualment una mitjana d'unes 120 manipulacions, de les quals 20% són il·lícits penals per falsificació documental, el 80% restant són sancions administratives que poden arribar fins a 4.000€ i la immobilització del vehicle.
El factor que determina si l'acció es administrativa o penal és el fet de si en el moment de la detecció per part dels agents la manipulació està en funcionament o no.
El tacògraf s'instal·la en els vehicles de transport de mercaderies i de viatgers i vetlla pel compliment estricte del temps màxim de conducció d'un vehicle, garanteix els descansos establerts durant la conducció, i impedeix la circulació a velocitats superiors a les permeses.
El tacògraf controla dos dels factors més determinants en l'accidentalitat en aquest tipus de transport per carretera: la fatiga i la velocitat.
De la mateixa manera que els vehicles, els aparells de tacògraf han evolucionat notablement en la seva tecnologia per fer-los cada cop més precisos i més difícils de ser manipulats, fins arribar als actuals models digitals.
Aquests incorporen sensors més protegits i d'altres senyals de contrast provinents dels sensors d'ABS o dels GPS dels vehicles, que permeten un millor control de l'activitat del vehicle i del conductor.
La incorporació de les noves tecnologies ha suposat que per aconseguir manipular els registres dels tacògrafs els mitjans emprats també s'hagin sofisticat notablement.
Enrere queden tècniques rudimentàries com l'ús de gomes o imants per bloquejar les agulles de registre.
Ara es tendeix a la utilització de microxips modificats o centraletes electròniques paral·leles, les quals ja no sols alteren els registres del tacògraf sinó que a més intenten emmascarar qualsevol rastre d'aquestes manipulacions per fer-les indetectables.
Aquest nou sistema de manipulació anul·la totalment els impulsos que ha de rebre el tacògraf digital, alterant totalment els registres de l'activitat del vehicle: descansos temps de conducció, velocitats, emissions de CO2, etc. fet que origina un funcionament incorrecte de sistemes com l'ABS, l'EBS o del sistema de control d'emissions de CO2.
A la vegada també esborra directament de la centraleta de diagnosi tots els registres que permeten determinar el correcte funcionament del vehicle i del tacògraf, dades que obligatòriament han de quedar enregistrades i a disposició de l'administració i de tallers oficials i fabricants per possibles reparacions o reajustaments.
L'objectiu de la manipulació dels tacògrafs és alterar els registres que controlen el temps de conducció i descans dels conductors